## Educació adjudicarà esta setmana més de 500 places per a cobrir les vacants i substitucions de personal docent en els centres educatius

*** Este dimarts s’adjudicaran 312 places i el dijous entorn de 250
* La Conselleria d’Educació ha traslladat als sindicats l’arranjament escolar d’este curs, que ha recuperat 35 unitats a la Comunitat Valenciana**

La Conselleria d’Educació, Cultura, Universitats i Ocupació ha anunciat que adjudicarà esta setmana més de 500 places per a cobrir tant vacants com substitucions de personal docent en els centres educatius. Este dimarts s’adjudicaran 312 places i el dijous es preveu una altra adjudicació de vora 250 places.

En concret, este dimarts s’adjudicaran 244 places (167 de Primària i 77 de Secundària), a més de 68 vacants. Amb estes places es cobriran baixes de maternitat/paternitat, permisos per matrimoni, malalties comunes i baixes de llarga duració, així com qualsevol incidència.

El secretari autonòmic d’Educació, Daniel McEvoy, ha rebut este dilluns representants del sindicat ANPE i els ha traslladat el compromís de l’administració “per a negociar amb els sindicats diferents assumptes com és el de les plantilles”.

Així mateix, McEvoy ha traslladat al sindicat la voluntat de la Conselleria de reduir la burocràcia en els centres, i ha posat com a exemple la consulta per a elecció de la llengua base en els centres educatius “que es farà telemàticament per a evitar paperassa en els col·legis i instituts”.

**Arranjament escolar**

D’altra banda, des de la Conselleria d’Educació s’ha comunicat este dilluns als diferents sindicats com ha quedat l’arranjament escolar per al curs 2024-2025, una vegada ateses les al·legacions dels consells escolars municipals i finalitzat el procés d’admissió.

Així, s’han creat 35 unitats noves en Educació Infantil i Primària respecte al curs passat. La recuperació d’estes aules s’ha produït a pesar que hi ha hagut un descens en el nombre de naixements en 2021, amb una diferència de 887 respecte a 2020.

A més del padró, la Conselleria d’Educació ha tingut en compte per a determinar les unitats les necessitats de conciliació en zones rurals i en perill de despoblament, fomentant l’escolarització en edats primerenques, incentivant els servicis complementaris necessaris i augmentant la dotació de recursos personals necessaris.

D’altra banda, s’han habilitat 41 noves UECO (aules específiques en centres ordinaris) per a atendre alumnat amb necessitats educatives especials.

L’arranjament escolar està en constant revisió per a atendre les necessitats d’escolarització sobrevingudes i els moviments migratoris de la població, entre altres.

Fecha: 28/10/2024